**Rūšiuojame maisto atliekas: ką turime žinoti?**

Nuo 2024 metų visoje Lietuvoje gyventojai pradeda rūšiuoti maisto atliekas. Kiekviena šalies savivaldybė nustato savo atliekų surinkimo tvarką.

Neringos savivaldybės gyventojų ir lankytojų maisto atliekų surinkimu yra patikėta rūpintis Klaipėdos regiono atliekų tvarkymo centrui (KRATC).

**Į ką rūšiuoti?**

Maisto atliekas Neringoje išmesti reikia taip pat, kaip ir komunalines atliekas. Į virtuvėje turimas talpas įsiklojame plastikinį maišelį, kurį prikaupus maisto likučių tvirtai užrišame ir išmetame į prie požeminių konteinerių aikštelių esantį antžeminį konteinerį su rudu dangčiu, pažymėtu lipduku „Maisto atliekos“. Maisto atliekų konteinerius išveža vežėjas pagal nustatytą grafiką. Grafikai skelbiami : [www.kratc.lt/atlieku-surinkimo-tvarka-grafikai/](http://www.kratc.lt/atlieku-surinkimo-tvarka-grafikai/)

Maisto atliekų, kaip ir kitų antrinių žaliavų rūšiavimas, yra privalomas.

**Ką galima mesti?**

„Eurostat“ duomenimis, kiekvienas Lietuvos gyventojas per metus išmeta apie 56 kilogramus įvairaus maisto. Tad į maisto rūšiavimui skirtus konteinerius turėtume išmesti:

* Vaisių ir daržovių likučius;
* Duonos ir konditerijos gaminius;
* Kruopas, miltus, makaronus;
* Mėsos, žuvies, jūros gėrybių atliekas;
* Riešutus, sėklas, grybus;
* Kiaušinių lukštus;
* Kavos ir arbatos tirščius;
* Popierinius kavos filtrus, maistu suteptas popierines servetėles;
* Naudoti netinkamus maisto produktus;

***Negalima mesti maisto, supakuoto įvairiose plastikinėse, stiklinėse, metalinėse pakuotėse***. Pavyzdžiui, jei pasibaigė konservų galiojimo terminas, turinį reiktų iškratyti į maisto rūšiavimo maišelį, o metalinę dėžutę išmesti į plastiko pakuotės konteinerį.

**Kodėl verta rūšiuoti maisto atliekas?**

Pūvant atliekoms išsiskiria įvairios dujos, kurios ardo atmosferos ozono sluoksnį ir didina šiltnamio efektą.

O kai maisto atliekos išrūšiuojamos ir perdirbamos specialiuose biodujų gamybos įrenginiuose, išgaunamas biometanas – gamtinių dujų analogas. Tai švarus atsinaujinantis kuras, naudojamas elektros ir šilumos gamybai, juo gali būti varomos transporto priemonės.

Neringoje surinktos maisto atliekos bus apdorojamos šalia Dumpių regioninio sąvartyno pastatytuose įrenginiuose, tačiau čia pūdymas nebus vykdomas. Perdirbimui paruošta biomasė cisternomis bus išvežama į pūdymo gamyklas, kur iš jų išgaus biometaną bei pagamins derlingą kompostą.